钦定古今图书集成/明伦汇编/官常典/第796卷 > 忙哥撒儿
## 钦定古今图书集成/明伦汇编/官常典/第796卷 > 忙哥撒儿

按《元史》本传：忙哥撒儿，察哈扎剌儿氏。曾祖赤老温
恺，赤祖搠阿，父那海，并事烈祖及太祖嗣位，年尚幼，
所部多叛亡，搠阿独不去，皇弟槊只哈撒儿阴擿之
去，亦谢不从。搠阿精骑射，帝甚爱之，号为默尔杰，华
言善射之尤者也。帝尝与贼遇，将战，有二飞鹜至，帝
命搠阿射之，请曰：“射其雄乎？抑雌乎？”帝曰：“雄者。”搠阿
一发堕其雄。贼望见，惊曰：“是善射若此，飞鸟且不能
逃，况人乎！”不战而去。从征乃蛮，敌率锐兵鼓而进，搠
阿按兵屹不动，敌止。俄复鼓而进，搠阿亦不动，敌卒
疑畏不敢前。世祖征蔑里吉，兵溃，搠阿与其弟左右
力战以卫帝。会兀良罕哲里马来援，敌乃引退。那海
事太祖，备历艰险，未尝形于言。帝嘉其忠，且念其世
勋，诏封怀洛阳百七十五户。忙哥撒儿事睿宗，恭谨
过其父，尝从攻凤翔，首立奇功。定宗升为断事官，刚
明能举职。宪宗在藩邸，深知其人。从征斡罗思、阿剌、
钦察诸部，常身先诸将，及以所俘宝玉颁诸将，则退
然一无所取，宪宗由是益重之，使治藩邸之分。民间
出游猎，则长其军士，动如纪律，虽太后及诸嫔御小
有过失，知无不言，以故邸中人咸敬惮之，迺以为断
事官之长，其位在三公之上，犹汉之大将军也。既拜
命，出帐殿外，欹橐坐熊席，其僚列坐左右者四十人。
忙哥撒儿问曰：“主上以我长此官，诸公其为我言，当
以何道守官？”众皆默然。又问之，有夏人和斡居下坐，
进曰：“夫扎鲁忽赤之道，犹宰之刲羊也。解肩者不便
伤其脊，在持平而已。”忙哥撒儿闻之，即起入帐内，众
不知所为，皆咎和斡失言。既入，乃为帝言：和斡之言
善。帝召和斡，命之步曰：“是可用之才也。”和斡由是知
名。定宗崩，宗王八都罕大会宗亲，议立宪宗。畏兀八
剌曰：“失烈门，皇孙也，宜立。且先帝尝言其可以君天
下。”诸大臣皆莫敢言，忙哥撒儿独曰：“汝言诚是，然先
皇后立定宗时，汝何不言耶？八都罕固亦遵先帝遗
言也。有异议者，吾请斩之。”众乃不敢异。八都罕乃奉
宪宗立之。宪宗之幼也，太宗甚重之。一日行幸，天大
风，入帐殿，命宪宗坐膝下，抚其首曰：“是可以君天下，
他日用牸。”按豹，皇孙失烈门尚幼，曰：“以牸按豹，则犊
将安所养？”太宗以为有仁心，又曰：“是可以君天下。”其
后太宗崩，太皇后摄政，竟立定宗。故至是，二人各举
以为言云。宪宗既立，察哈台之子及按赤台等谋作
乱，刳车辕，藏兵其中，以入辕折兵见克。薛杰见之，上
变，忙哥撒儿即发兵迎之，按赤台不虞事遽觉，仓卒
不能战，遂悉就擒。宪宗亲简其有罪者，付之鞠治，忙
哥撒儿悉诛之。帝以其奉法不阿，委任益专，有当刑
者，辄以法刑之，乃入奏帝，无不报可。帝或卧未起，忙哥撒儿入奏事，至帐前扣箭房，帝问“何言”，即可其奏，
以所御大帐行扇赐之，其见亲宠如此。癸丑冬，病酒
而卒。帝以忙哥撒儿当国时多所诛戮，及是咸腾谤
言。迺为诏谕其子，略曰：“汝高祖赤老温恺赤暨汝祖
搠阿，事我成吉思皇帝，皆著劳绩，惟朕皇祖实褒嘉
之。汝父忙哥撒儿，自其幼时，事我太宗，朝夕忠勤，罔
有过咎。从我皇考经营四方，迨事皇妣及朕兄弟，亦
罔有过咎。暨朕讨定斡罗思阿速稳儿别里钦察之
域，济大川，造方舟，伐山通道，攻”城野战，功多于诸将。
俘厥宝玉，大赉诸将，则退然无欲得之心。惟朕言是
用，修我邦宪，治我蒐田，辑我国家，罔不咸乂。惟厥忠，
虽其私亲，与朕嫔御，小有过咎，一是无有比私。故朕
皇妣，迨朕昆弟，无不嘉赖。朝之老臣，宿卫耆旧，无不
严畏。录其勤劳，命为札鲁忽赤，治朕皇考受民，布昭
大公，以辨狱慎“民，爰作朕股肱耳目，众无哗言，朕听
以安。”自时厥后，察哈台阿哈之孙，太宗之裔，定宗阔
出之子，及其民人，越有他志，赖天之灵，时则有克薛
杰者，以告于朕。汝父肃将大旅，以遏乱略，按赤台等
谋是用溃，悉就拘执。朕取有罪者使辨治之。汝父体
朕之公，其刑其宥，克比于法。又使治也速、不里狱，亦
“克比于法。惟尔脱欢、脱儿赤，自朕用汝父，用法不阿，
兄弟亲姻，咸丽于宪。今众罔不怨曰：‘尔亦有死耶？若
有慊志人，则虽死，朕将宠之如生。肆朕训汝，尔克明
时。朕言如是而有福，不如是而有祸。惟天惟君，能祸
福人。惟天惟君，是敬是畏，立身正直，制行贞洁，是汝
之福。反是勿思也。能用朕言，则不坠汝父之道，人亦
不能间汝矣。不用朕言，则人将仇汝、伺汝，间汝怨汝
父者，必曰‘汝亦与我夷矣，汝则殆哉！汝于朕言弗慎
绎之，汝则有咎；克慎绎之，人将敬汝畏汝，无间伺汝，
无慢汝怨汝者矣。又而母而妇有谗欺巧佞构乱之
言，慎勿听之，则尽善矣’’。”至顺四年，追封忙哥撒儿为
兖国公。子四人：长脱“欢，次脱儿赤，次也先帖木儿，次
帖木儿不花。”